A székely eredetű ősök közül Balázs neve szerepel a történelem során először, aki 1396-ban Nikápolynál harcolt. Balázs fia, Péter, 1444-ben, a várnai csatában esett el. Majdnem két évszázaddal később, 1621-ben Mihály új királyi adományt kapott vargyasi birtokaira. A székelyek kapitánya volt Báthory Gábor fejedelemsége alatt, majd hasonló címet viselt Rákóczy Zsigmond uralkodása idején is. Bethlen Gábor alatt részt vett a morvaországi hadjáratban, 1622-ben pedig a fejedelem megerősítette háromszéki főkirálybírói tisztében. Fiaiban két ágra szakadt a Dániel család. Az ifjabbik ágból előbb 1737-ben István, majd 1751-ben Lőrinc is bárói címet kapott, míg az idősebbik ágból csak a másik ág kihalása után, 1912-ben Gábor Udvarhely vármegye főispánja kapott ugyancsak bárói címet.